വിചിത്രവും പൈശാചികവും ദാരുണവുമായ ഉത്രയുടെ കൊലപാതകം സൂരജ് എന്ന കൊടുംകുറ്റവാളിക്ക് ശിക്ഷയെന്ത്? കേരളം കാത്തിരുന്ന വിധി ഇന്നറിയാം കൊല്ലം : കേരളക്കര ഒന്നാകെ കാത്തിരുന്ന മനുഷ്യ മനസാക്ഷിയെ ഞെട്ടിച്ച ഉത്ര വധക്കേസിലെ വിധി ഇന്നറിയാം. കൊല്ലം ആറാം അഡീഷനല് സെഷന്സ് കോടതി ജഡ്ജി എം മനോജാണു വിധി പറയുക. പാമ്ബിനെ കൊണ്ട് കടിപ്പിച്ച് ഒരാളെ കൊലപ്പെടുത്തിയ കേസില് രാജ്യത്ത് ശിക്ഷിക്കപ്പെടാന് പോകുന്ന ആദ്യത്തെ പ്രതിയാണ് സൂരജ്. സ്വര്ണാഭരണങ്ങള്ക്ക് വേണ്ടി സ്വന്തം ഭാര്യയെ പാമ്ബിനെക്കൊണ്ട് കടിപ്പിച്ച് കൊലപ്പെടുത്തിയ ഭര്ത്താവ് സൂരജ് കുറ്റക്കാരനാണെന്ന് കോടതി വ്യക്തമാക്കിയിരുന്നു. വിചിത്രവും പൈശാചികവും ദാരുണവും എന്നാണ് ഉത്ര വധക്കേസിനെപ്പറ്റി സ്പെഷ്യല് പബ്ലിക് പ്രോസിക്യൂട്ടര് ജി. മോഹന്രാജ് കോടതിയോട് പറഞ്ഞത്. കേസ് അപൂര്വ്വങ്ങളില് അപൂര്വ്വമാണെന്ന് വാദിച്ച പ്രോസിക്യൂഷന് പ്രതിയ്ക്ക് വധശിക്ഷ നല്കണമെന്നും വാദിച്ചു. തുടര്ന്നാണ് വിധിപ്രഖ്യാപനം ഇന്നത്തേക്ക് മാറ്റിവെച്ചത്. രാജ്യത്ത കുറ്റാന്വേഷണചരിത്രത്തില് തന്നെ സവിശേഷ പ്രധാന്യമുള്ള കേസായാണ് ഉത്രക്കേസ് പരിഗണിക്കപ്പെടുന്നത്. ഐപിഎസ് ട്രെയിനിംഗിന്റെ ഭാഗമായി പഠിക്കാനുള്ള കേസുകളുടെ പട്ടികയില് ഉത്ര കേസുണ്ട്. രാജ്യത്ത് ഇതിനു മുന്പ് രണ്ട് തവണ പാമ്ബിനെ ഉപയോഗിച്ച് ആളുകളെ കൊലപ്പെടുത്തിയ സംഭവം റിപ്പോര്ട്ട് ചെയ്തിട്ടുണ്ട്. മഹാരാഷ്ട്രയിലെ പൂണെയിലും നാഗ്പൂരിലുമായിരുന്നു അത്. എന്നാല് രണ്ട് കേസുകളിലും തെളിവുകളുടെ അഭാവത്തില് പ്രതിയെ വിട്ടയയ്ക്കുകയായിരുന്നു. എന്നാല് ഉത്ര വധക്കേസില് എല്ലാ തെളിവുകളും സൂരജിന് എതിരായിരുന്നു. അന്വേഷണ ഉദ്യോഗസ്ഥരും പ്രോസിക്യൂഷനും തമ്മിലുളള ഏകോപനം ഉത്രകേസിനെ ബലപ്പെടുത്തിയെന്നാണ് വിലയിരുത്തല്. ഇന്ത്യന് ശിക്ഷാനിയമത്തിലെ 302 കൊലപാതകം, 307 വധശ്രമം, 328 വിഷമുള്ള വസ്തുവിനെ ഉപയോഗിച്ചുള്ള കൊലപാതകം, 201 തെളിവ് നശിപ്പിക്കല് എന്നിവയാണ് കുറ്റങ്ങള്. താന് കുറ്റക്കാരനാണെന്ന് കേട്ടപ്പോഴും യാതൊരു ഭാവവ്യത്യാസവുമില്ലാതെ എല്ലാ വീക്ഷിച്ച സൂരജിന് എന്ത് ശിക്ഷ ലഭിക്കുമെന്നറിയാന് കേരളം കാത്തിരിക്കുകയാണ്. പ്രതിക്ക് പരമാവധി ശിക്ഷ കിട്ടുമെന്ന പ്രതീക്ഷയിലാണ് ഉത്രയുടെ കുടുംബവും.